**VEDTEKTER FOR FAU VED SMØRÅS SKOLE**

Vedtektene er utarbeidet av FAU i samarbeid med rektor, og vedtatt september 2019

Endring / tillegg gjort 12.09.22 (markert med gult) gjennom valg i det sittende FAU.

**§ 1– Foreldrerådet og Foreldrerådets arbeidsutvalg (FAU)**

Foreldrerådets arbeidsutvalg (FAU) skal fremme fellesinteresser til foreldrene, være bindeleddet mellom foreldrene og skolen og jobbe for et godt miljø for alle elever. FAU har informasjonsplikt overfor alle foreldre. FAU informerer foreldrene om sitt arbeid ved å gjøre møtereferater tilgjengelig på skolens nettsider. FAU-representantene formidler også trinnspesifikk informasjon digitalt og gjennom skriftlige beskjeder i elevenes hyller.

**§ 2 – Valg av Foreldrerådets arbeidsutvalg (FAU)**

Foreldrerådet velger et arbeidsutvalg bestående av to FAU-representanter per klassetrinn. På klassetrinn som består av to eller flere grupper, skal det velges én representant per gruppe. Valg av FAU-representanter avholdes trinnvis så tidlig som mulig etter skoleårets start, i forbindelse med høstens første foreldremøter. FAU-representanter velges for ett skoleår om gangen, med mulighet for gjenvalg. For å sikre kontinuitet oppfordres FAU-representanter til å stille til valg også i det påfølgende året. Representanter kan sitte i FAU i opptil to år sammenhengende, og får deretter ett års karantene før de igjen kan stille til valg. Karanteneregelen kan fravikes etter beslutning med 2/3 flertall av det sittende FAU (eventuelt 2/3 flertall av avgitte stemmer).

Det er rektor og avtroppende FAU-representanter som har ansvar for opplæringen av nye FAU-representanter.

**§ 3 – Konstituering av FAU og valg til andre utvalg**

FAU konstituerer seg selv ved at FAU-representantene velger leder, nestleder og kasserer. Dette gjøres på årsmøte hvert år (vanligvis ila. september). Alle representanter i FAU fungerer som styremedlemmer, men kan etter nærmere avtale gi signaturrett til leder, nestleder og kasserer. Leder og nestleder representerer FAU i Samarbeidsutvalget (SU), og det skal i tillegg velges ett varamedlem til SU.

**§ 4 – Komiteer**

FAU oppretter komiteer ved behov. Dette vil være aktuelt i forbindelse med arrangementer der FAU har en rolle i planlegging og gjennomføring. Hver komité skal ha en leder, som rapporterer til FAU-leder.

**§ 5 - Møter**

FAU har møte cirka seks ganger i året. Høstens første møte regnes som årsmøte. Ekstraordinære FAU-møter holdes når 1/3 av medlemmene krever det. Møteledelsen er FAU-lederens ansvar. Dette ansvaret kan delegeres til noen andre medlemmer, men agendaen skal alltid være kjent for FAU-leder og resten av FAU senest 24 timer før møtet. Det skal føres referat fra alle FAU-møter, og FAU-leder kan velge å delegere referentrollen til en av de som er til stede på møtet. Referater skal gjøres tilgjengelig for alle foreldre og for skolens ledelse, og skal oppbevares både digitalt og i papirformat på skolen i minst 10 år.

**§ 6 – Oppgaver**

FAU behandler saker som meldes inn av Foreldrerådet, Elevrådet og skolens ledelse, og tar også selv initiativ til å behandle saker som omhandler foreldrenes og elevenes interesser. Saker som krever avstemning, avgjøres med simpelt flertall, der hvert klassetrinn har én stemme. Ved stemmelikhet har leder dobbelt­stemme. FAU er vedtaksdyktig dersom halvparten av medlemmene er til stede.

**§ 7 – Økonomi**

Bevilgninger til FAU kan kun gis til formål som kommer skolens elever til gode. FAU har disposisjonsrett over midler som kommer inn, og fordeler eventuelt overskudd til tiltak som skal være til elevenes beste etter en prioritert plan bestemt av FAU. Kasserer legger frem regnskap på høstens første FAU-møte.

**§ 8 – Taushetsplikt**

FAU-representantene er underlagt taushetsplikten. FAU skal ikke behandle saker som dreier seg om enkeltelever, enkeltforeldre eller enkeltpersoner ansatt ved skolen.

**§ 9 – Rektors rolle**

Rektor har ansvar for å legge til rette for et godt hjem-skole-samarbeid. Det innebærer blant annet at rektor skal sørge for god kommunikasjon med foreldre, ikke bare enkeltvis, men også gjennom FAU og andre utvalg. FAU er foreldrenes organ, men det kan være nyttig å få informasjon direkte fra skolens ledelse. Dette styrer rektors deltakelse på FAU-møter.

**§ 10 – Endringer av vedtektene**

Forslag til endringer i vedtektene må sendes skriftlig til FAU-leder, senest tre uker før neste FAU-møte. FAU behandler innkomne forslag og informerer alle foreldre om foretatte endringer. Vedtektsendring krever minst 2/3 flertall av de avgitte stemmer.